## 

## J E G Y Z Ő K Ö N Y V

# *KÖRMEND VÁROS ÖNKORMÁNYZATA*

***KÉPVISELŐ-TESTÜLETÉNEK***

***2019. augusztus 6-i rendkívüli nyílt üléséről***

Rendelet: 10/2019.(VIII.7.)

Határozat: 75-76/2019.(VIII.6.)

*J E G Y Z Ő K Ö N Y V*

|  |  |
| --- | --- |
| *Készült*: | Körmend Város Önkormányzata Képviselő-testületének 2019. augusztus 6-i rendkívüli nyílt üléséről |
| *Jelen vannak:* | Bebes István, Czvitkovics Gyula, Faragó Gábor, Dr. Hadnagy Ádám, Tóth Gábor, Geosics László, Ferencz Gyula, Csák Tamás, Szabó Ferenc, Bán Miklós, Auer Miklós és Tompa László képviselő-testületi tagok |
| *Távol van:* | - |
| *Tanácskozási joggal meghívottak közül jelen van:* | |
|  | dr. Stepics Anita jegyző  Némethné Simon Mária, a Gazdasági és Pénzügyi Iroda vezetője  Molnár Dániel, a Közszolgálati Iroda megbízott irodavezetője |

Bebes István polgármester köszönti a megjelenteket és megállapítja, hogy a Képviselő-testület az ülésen 12 fővel jelen van, az határozatképes, az ülést 7 óra 30 perckor megnyitja. Kéri a napirend elfogadását.

A Képviselő-testület a javaslatot 12 igen szavazattal elfogadja, és a következő napirendet hagyja jóvá:

# N A P I R E N D

Nyílt ülés keretében:

1. Helyi közösségi közlekedési támogatásra pályázat benyújtása

Előterjesztő: **Bebes** **István** polgármester

1. HVB tagok megválasztása

Előterjesztő: **Dr. Stepics Anita** jegyző

1. Helységnévhasználatról szóló önkormányzati rendelet megalkotása

Előterjesztő: **Bebes István** polgármester

**N A P I R E N D:**

**1./ Helyi közösségi közlekedési támogatásra pályázat benyújtása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy minden évben kiírásra kerül a pályázat, mindig ebben az időszakban. Körmenden az ÉNYKK Zrt. látja el évek óta ezt a feladatot, ahol most jelenleg tudomása szerint átalakulás folyik. Az elnyert támogatás nem szokott jelentős összegű lenni, noha a közszolgáltató veszteségei növekednek, ezt természetesen a településnek kell megfizetni. Ennek ellenére a pályázatot minden évben benyújtják, minden elnyert kis támogatás fontos a költségvetés szempontjából.

Bebes István polgármester kéri határozati javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja, és a következő határozatot:

**75/2019. (VIII.6.) önkormányzati határozat**

Körmend Város Önkormányzata Képviselő-testülete elhatározza, hogy pályázatot nyújt be a Magyarország 2018. évi költségvetéséről szóló 2017. évi C. törvény 3. mellékletének I. 5. pontjában foglaltak alapján közzétett Pályázati Kírás alapján a helyi közösségi közlekedés támogatására, amelyhez a következőket nyilatkozza:

1.1 A helyi közösségi szolgáltatást 2019. január 1-től december 31-ig folyamatosan fenntartja.

1.2. A helyi közlekedés működtetéséhez (folyamatos működtetéshez és eszközfenntartási ráfordításaihoz) valamint fejlesztéséhez 2018. évre vonatkozóan a kérelem benyújtásáig 7.564.791Ft nettó összegű, saját forrásból származó, vissza nem térítendő önkormányzati támogatást számolt el.

1.3. A szolgáltatóval pályázati eljárás útján kötötte meg az önkormányzat a közszolgáltatási szerződést.

**Felelős:** Bebes István polgármester

**Határidő:** a benyújtásra 2019. augusztus 17.

**2./ HVB tagok megválasztása**

Előterjesztő: **Dr. Stepics Anita** jegyző

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy október 13-ára tűzte ki a köztársasági elnök az önkormányzati választásokat. Ezért szükséges megválasztani a helyi választási bizottság 3 tagját és 2 póttagját. Az ezzel kapcsolatos leirat alapján a Testület tagjai látják, milyen javaslatot tett a Helyi Választási Iroda vezetője. A helyi választási bizottság a döntés után esküt tesz és megkezdi a munkáját.

Bebes István polgármester a választási bizottság tagjainak felsorolása után kéri a határozati javaslat elfogadását, amihez módosító indítvány nem fűzhető a törvény értelmében.

Körmend Város Önkormányzata Képviselő-testülete a javaslatot 12 igen szavazattal elfogadja, és a következő határozatot hozza:

**76/2019. (VIII.6.) önkormányzati határozat**Körmend Város Önkormányzata Képviselő-testülete a Választási eljárásról szóló 2013. évi XXXVI. törvény 23.§-a alapján, a jegyző javaslatára a Helyi Választási Bizottság tagjának választja az alábbi személyeket:

1. Fazekasné Mittli Piroska Körmend, Rákóczi u. 18. 4/11.

2. Haholt Zoltán Körmend, Erkel Ferenc utca 12.

3. Koncz Sándor Körmend, Bajcsy-Zsilinszky u. 1.

Póttag:

1. Laczó Tamás Körmend, Munkácsy u. 10.

2. Jámbori Tamás Körmend, Hunyadi u. 38.

**3./ Helységnévhasználatról szóló önkormányzati rendelet megalkotása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a településnevek használatáról nemrég a Kúria elvi jelentőségű döntést hozott, ahol kimondta, hogy a településnév használata az önkormányzati jogokkal, illetve azok védelmével összefügg, a település nevének, címerének, zászlajának használatára vonatkozóan az Önkormányzat helyi jogszabályt alkothat. A Kúria állásfoglalása alapján vizsgálták meg a helyi szabályokat, és ez alapján javasolják a csatolt rendelet megalkotását. A rendelet egységes szabályokat állapít meg a névhasználat területén, és a célja arra irányul, hogy az, aki névhasználati engedélyt kap, az megérdemelten kapja ezt meg, hiszen az otthont adó városról – Körmendről – van szó és annak nevéről. Látható a rendeletben, hogy nem kaphat névviselési engedélyt az a személy vagy szervezet, amelynek helyi adó vagy köztartozása van.

Bán Miklós képviselő-testületi tag olvasta az előterjesztést, és azt szeretné megkérdezni, hogy mi van a régiekkel, akik 10-15 éve megkapták, mint például a Magyar - Finn Baráti Kör.

Bebes István polgármester elmondja, hogy a hatályba lépéstől számítottan irányadóak a szabályok, visszamenő hatállyal nem bírnak.

Ferencz Gyula képviselő-testületi tag véleménye szerint ekkora korlátozásnak a névhasználattal kapcsolatban nincs értelme. Szerinte ez túlzott, a sietséget sem érti igazán, miért kell ilyen gyorsan erről rendeletet alkotni. A rendeletnek azt a lehetőségét, amely ellenőrzésre jogosítja fel az Önkormányzatot egy-egy cég belső életét illetően, szintén nem tartja jónak. Ezekkel a korlátokkal nem ért egyet.

Tompa László képviselő-testületi tag örül a rendelkezésnek, illetve annak, hogy nincs a rendeletnek visszaható hatálya. Kérdezi, hogy a címer használatra is vonatkoznak-e ezen szabályok.

Bebes István polgármester elmondja, hogy külön rendelet rendelkezik a címerhasználatról.

Auer Miklós képviselő felvetésére reagálva Bebes István polgármester elmondja, hogy nem kívánja ezt a dolgot taglalni ilyen szempontból, úgy véli, nem túlzó dolog, nem túlzó igény az, amit megfogalmaz a rendelet. Egyáltalán nem okozhat és nem is szabadna, hogy problémát okozzon a rendelet szabálya sem most, sem a későbbiekben. Minden valamire való városnak van ilyen rendelete. Úgy véli, a Képviselő-testület nyugodt szívvel szavazhatja meg ezt a rendeletet.

Bebes István polgármester további észrevétel, vélemény hiányában kéri a rendeleti javaslat elfogadását.

Körmend Város Önkormányzata Képviselő-testülete a javaslatot 9 igen, 1 nem szavazattal, 2 tartózkodás mellett elfogadja, és a következő rendeletet alkotja:

**10/2019. (VIII.7..) önkormányzati rendelete**

Körmend város településnevének használatáról

További kérdés, vélemény nem hangzik el. Bebes István polgármester a Képviselő-testület ülését 7 óra 40 perckor bezárja.

K. m. f.

Bebes István dr. Stepics Anita

polgármester jegyző